แถลงการณ์ชมรมอนุรักษ์ฯ กรณีโรงไฟฟ้าแก่งคอย 2
แถลงการณ์ ชมรมอนุรักษ์สิ่งแวดล้อมแก่งคอย 5/1 ถ .พระพายัพ ต .แก่งคอย อ .แก่งคอย จ .สระบุรี 18110 โทร 0-3624-4833 0-3624-4381 Fax 0-3625-1465 เรื่อง การข่มขู่คุกคามจากโครงการสร้างโรงไฟฟ้าที่แก่งคอย ตามที่บริษัท กัลฟ์ เพาเวอร์ เจเนอเรชั่น จำกัด ซึ่งเป็นบริษัทที่ต่างชาติถือหุ้นใหญ่ อ้างมติคณะรัฐมนตรีให้สร้างโรงไฟฟ้าแก่งคอย 2 ที่บ้านหนองแหน หมู่ที่ 2 ตำบลบ้านป่า อำเภอแก่งคอย จังหวัดสระบุรี โดยได้ชี้แจงถึงความจำเป็นต่างๆนานา เพื่อให้ตนได้สร้างโรงไฟฟ้าให้ได้ ด้วยการจัดเลี้ยงพาคนไปดูงาน แทรกแซงกิจกรรมสังคมต่างๆ เช่น งานประเพณีลอยกระทง ซึ่งเป็นหน้าที่ของเทศบาลตำบลแก่งคอยจัดเป็นประเพณีทุกปีและปีที่ผ่านมา ได้จัดอย่างยิ่งใหญ่ที่สุด เพราะมีงานสีแสงเสียง แต่กลับมีนายทุนใหญ่แอบอ้างชุมชนจัดงานแข่งขันขึ้นที่วัดแก่งคอยมีคนตรีดังให้คนดูฟรี เพื่อให้ชุมชนแตกแยก อ่อนแอ ไม่มีปากเสียง ทอดกฐินผ้าป่าให้ทุนการศึกษาและสัญญาว่าจะให้ผลประโยชน์ต่างๆ แก่ชุมชน เช่นส่งเสริมอาชีพต่างๆ ทั้งๆ ที่เป็นหน้าที่โดยตรงของหน่วยงานรัฐอยู่แล้ว ซึ่งทุกปีก็มีงบประมาณ เพื่อให้ช่วยสนับสนุนให้สร้างโรงไฟฟ้าซึ่งทำให้ดูคล้ายเป็นบริษัทนักบุญ ใครต้องการอะไรให้เงินสนับสนุนหมด เป็นที่ชื่นชอบของคนบางกลุ่มเท่านั้น เพื่อสร้างภาพว่า โรงไฟฟ้าแก่งคอยมีความชอบธรรม ในการสร้างเป็นการสร้างงาน สร้างรายได้แก่สังคม เตรียมกระแสไฟฟ้าไว้ให้เพื่อพัฒนาประเทศและยามขาดแคลน เป็นความจริงหรือ? พวกเราชาวแก่งคอยและชาวสระบุรีส่วนใหญ่ไม่รู้มาก่อนว่า เดิมบริษัทนี้ได้สร้างโรงไฟฟ้าแก่งคอย 1 กำลังการผลิต 107 เมกะวัตต์ ประมาณ 5 ปี ก่อนแล้ว ที่ตำบลตาลเดี่ยวอำเภอแก่งคอย และจะขอสร้างอีกโรงมีขนาดกำลังการผลิต 1468 เมกะวัตต์ ซึ่งใหญ่เป็น 14 เท่าของโรงที่แล้ว ห่างจากตลาดแก่งคอยประมาณ 2 กม.มูลค่าลงทุน 32000 ล้านบาท ซึ่งถูกไล่มาจากบ่อนอก จังหวัดประจวบคีรีขันธ์ เดิมใช้ถ่านหิน แต่เปลี่ยนมาใช้ก๊าซธรรมชาติจาก ปตท.(บ.แปรรูปจากของรัฐโดยให้เอกชนเข้ามาเป็นเจ้าของร่วมทำกำไร ในปี47 ประมาณ 6 หมื่นล้านบาท เอกชนร่ำรวยจากประชาชนไปประมาณ 3 หมื่นล้านบาทในปีเดียว แต่ถ้าเป็นของรัฐเหมือนเดิมก็จะเป็นเงินพัฒนาประเทศถึง 6 หมื่นล้านบาท) วันละ ประมาณ 260 ล้านลูกบาศก์ฟุต ใช้น้ำจากแม่น้ำป่าสักวันละ 54000 ลูกบาศก์เมตร และปล่อยน้ำเสียถึง14000 ลูกบาศก์เมตร ลงแม่น้ำป่าสักแม่น้ำศักดิ์สิทธิ์ 1ใน 5 สาย ที่ใช้ในพระราชพิธีต่างๆที่สำคัญๆ ซึ่งเสียถึงระดับ 5 ไม่เหมาะใช้ในการอุปโภคบริโภค ตามรายงานของสำนักงานสิ่งแวดล้อมภาค7 สระบุรี เกษตรกรชาวสระบุรีกว่า 1000 ราย ต้องขาดรายได้จากการทำนาปรังปีละ มูลค่าประมาณ 16 ล้านบาท ให้กับเอกชนต่างชาติ จะให้เกษตรกรเสียสละไปถึงไหน ชาวสระบุรีต้องรักษ์แม่น้ำป่าสัก อย่าให้ใครมาทำร้ายอีกเลย. . เพื่อ ลูกๆ หลาน ๆ เราเองในอนาคต เขาจะอยู่ต่อไปอย่างไร เมื่อแม่น้ำเสียหายแล้วจะเอาน้ำที่ไหนใช้กัน? การปรารถนาดีของบริษัทดังกล่าว เพื่อเป็นการสร้างงานสร้างรายได้ แก่แรงงานประมาณ 3 000 คน มีรายได้ช่วงก่อสร้างโรงงาน ประมาณ 2 ปี เมื่อเสร็จแล้วเป็นหน้าที่ของรัฐต้องรับดูแล เพราะเป็นโรงงานที่ใช้คนประมาณ 60 คน เท่านั้นในการควบคุมดูแล รายได้ที่เกิดขึ้น (ภาษีพลังงานยังไม่เป็นกฎหมายบริษัทอ้างจะผลัดดันให้เกิด ปีละประมาณ 100 ล้านบาทจะให้ชุมชนเป็นกองทุนส่งเสริมอาชีพ ) ถ้ากฎหมายออกไม่ได้ชุมชนจะได้ที่ไหน ? ใครกันแน่ที่ได้ผลประโยชน์จริงๆ.?. ประชาชน หรือ บริษัทฯต่างชาติ? ชมรมฯ ได้ยื่นหนังสือคัดค้านการสร้างโรงไฟฟ้าฯ แต่หน่วยงานที่รับผิดชอบก็อ้างว่าไม่มีอำนาจหน้าที่ เราจึงขอทวงสิทธิการมีชีวิตอยู่กับสิ่งแวดล้อมที่ดี มีน้ำ อากาศ บริสุทธิ์ ธรรมชาติที่งดงาม ไม่ต้องการให้ใครโดยเฉพาะต่างชาติ มาปล้นทรัพยากรของเราซึ่งมีอยู่อย่างจำกัดอีกต่อไป ( เหมือนกับบางประเทศที่ถูกละเมิด ) คณะทำงานของชมรมฯ ได้แก่ นายพีระศักดิ์ สุขสำราญ นางสาวสุนันท์ พรหมยารัตน์ นายสมคิด ดวงแก้ว และนายประสิทธิ์ ดวงแก้ว จึงถูกบริษัทดังกล่าว แจ้งจับกับสถานีตำรวจภูธรเมืองสระบุรี เมื่อวันที่ 2 มิถุนายน 2548 เป็นการละเมิดสิทธิขั้นพื้นฐานของประชาชนตามรัฐธรรมนูญ โดยเจตนาโดยอาศัยอำนาจรัฐ เป็นเครื่องมือจับกุม ประชาชนผู้บริสุทธิ์ ที่เป็นเจ้าของประเทศ ?ที่ต้องการ สิทธิพื้นฐานในการมีชีวิตอยู่ของตัวเองกับสิ่งแวดล้อมที่ดี มี น้ำ อาหาร อากาศที่บริสุทธิ์ ธรรมชาติที่งดงาม ชมรมฯ จึงขอต่อสู้อย่างถึงที่สุด เพื่อปกป้องสิ่งแวดล้อมจากต่างชาติ ให้แก่ลูกหลานในอนาคต และขอเชิญชวนชาวสระบุรีและผู้รักความเป็นธรรมในสังคมร่วมต่อต้านการกระทำครั้งนี้โดยการเข้าไปในระฆังดอทคอมบอก นายกฯ ช่วยกัน คนไทยหรือเปล่า ?? 
แถลงการณ์ ชมรมอนุรักษ์สิ่งแวดล้อมแก่งคอย 5/1 ถ .พระพายัพ ต .แก่งคอย อ .แก่งคอย จ .สระบุรี 18110 โทร 0-3624-4833 0-3624-4381 Fax 0-3625-1465 เรื่อง การข่มขู่คุกคามจากโครงการสร้างโรงไฟฟ้าที่แก่งคอย